Συγκέντρωση στην πλατεία Εξαρχείων και ανοιχτή λαϊκή συνέλευση έχει προγραμματιστεί για τις 18:30 σήμερα, Πέμπτη, από την Επιτροπή Πρωτοβουλίας Κατοίκων Εξαρχείων. Η κινητοποίηση έχει στόχο την αντιμετώπιση των προβλημάτων που έχουν δημιουργήσει οι μαφίες που λυμαίνονται την περιοχή.

Η Επιτροπή Πρωτοβουλίας Κατοίκων Εξαρχείων επισημαίνει σε ανακοίνωσή της:

«Η κατάσταση σε κάποια σημεία των Εξαρχείων είναι εδώ και 2-3 χρόνια απελπιστική με τις μαφίες να λυμαίνονται τους ελεύθερους χώρους στήνοντας νέες πιάτσες για το εξαιρετικά κερδοφόρο εμπόριο ναρκωτικών, με ξυλοδαρμούς τυχαίων περαστικών που βαφτίζονται «φασίστες» ή «πρεζέμποροι», με τσαμπουκάδες, μαχαιρώματα, λιντσαρίσματα από νταραβεριτζήδες στο όνομα της προστασίας της πλατείας, με σεξιστικές συμπεριφορές που κάνουν κάποια σημεία απροσπέλαστα για τις γυναίκες, με ληστείες σε μικρομάγαζα, όλα υπό την εποπτεία της αστυνομίας που όταν αναλαμβάνει δράση είναι για να μαζέψει πριν και μετά από τις πορείες, άσχετο κόσμο στο σωρό.

»Πολυκατοικίες αδειάζουν, ακίνητα ξεπουλιούνται όσο-όσο, ο κοινωνικός ιστός της περιοχής διαλύεται, τα Εξάρχεια μετατρέπονται σε διασκεδαστήριο όπου καθημερινά εκτονώνονται στρατιές νέων ανθρώπων από όλη την Αττική.

»Αν πιστεύουμε ότι το πρόβλημα δεν θα φτάσει στην δική μας πόρτα και συνεχίσουμε να συζητάμε το θέμα μεταξύ μας ελπίζοντας ότι κάποιος άλλος θα το λύσει, είμαστε χαμένοι από χέρι, στο τέλος θα νικήσει η βαρβαρότητα. Όλοι μαζί πρέπει να κινητοποιηθούμε και να κινητοποιήσουμε κόσμο για να το αντιμετωπίσουμε ενωμένοι».

Τη στήριξή του στις πρωτοβουλίες των κατοίκων δηλώνει ο ΣΥΡΙΖΑ Εξαρχείων. Σε ανακοίνωσή του επισημαίνει: «Τα Εξάρχεια εδώ και χρόνια υποβαθμίζονται σε όλους τους τομείς. Με ευθύνη των κυβερνήσεων και του Δήμου, σχολεία κλείνουν, οι κοινωνικές υπηρεσίες συρρικνώνονται, ο λόφος του Στρέφη εγκαταλείπεται, η καθαριότητα και ο φωτισμός είναι ελλειπείς κ.λπ.

»Επιπλέον, την τελευταία τριετία γίνεται προσπάθεια να καταστούν η πλατεία και οι γύρω δρόμοι άβατο για τους κατοίκους. Τους δημόσιους χώρους της γειτονιάς λυμαίνονται κυκλώματα εμπορίας ναρκωτικών και «προστασίας», που συνοδεύονται από αντικοινωνικές και βίαιες συμπεριφορές, υπό το βλέμμα της αστυνομίας, η οποία εξαντλεί την ισχυρή παρουσία της στην καταστολή.

»Αυτή η υποβάθμιση έχει στόχο να αναιρέσει τον χαρακτήρα των Εξαρχείων ως περιοχής έντονης πολιτικής και πολιτιστικής δράσης και να εκδιώξει τους κατοίκους» επισημαίνει μεταξύ άλλων στην ανακοίνωσή του ο ΣΥΡΙΖΑ.

Το επεισόδιο στο ΒΟΞ

Η κινητοποίηση των κατοίκων πραγματοποιείται δύο ημέρες μετά τους πυροβολισμούς που έπεσαν εναντίον του ΒΟΞ.

Συγκεκριμένα, στις 02:30 τα ξημερώματα της Τρίτης άγνωστοι πυροβόλησαν τουλάχιστον 5 φορές εναντίον της κεντρικής εισόδου του κατειλημμένου κοινωνικού κέντρου Κ*ΒΟΞ. Δύο από τις σφαίρες διαπέρασαν το εξωτερικό ρολό και έσπασαν την κεντρική γυάλινη είσοδο. Από την επίθεση δεν υπήρξαν τραυματισμοί.

Κάποιοι εκτιμούν ότι η επίθεση στο ΒΟΞ είναι απάντηση στην απαγωγή που σημειώθηκε στα τέλη Μαρτίου από άγνωστους άνδρες με κουκούλες και βαρύ οπλισμό.

Αυτόπτες μάρτυρες ανέφεραν πως, το βράδυ του Σαββάτου 22 Μαρτίου, ομάδα περίπου 20 – 30 ατόμων με καλυμένα πρόσωπα και βαρύ οπλισμό πέρασαν μέσα από την κατάμεστη πλατεία εντόπισαν δύο άνδρες, στους οποίους φόρεσαν κουκούλα και τους πήραν μαζί τους.

Λίγα 24ωρα αργότερα στην ιστοσελίδα indymedia αναρτήθηκε ανακοίνωση αντιεξουσιαστών που αναλάμβανε την ευθύνη για την απαγωγή, κάνοντας λόγο για «πολιτική παρέμβαση»: «Σύντροφοι του αναρχικού χώρου πραγματοποιήσαμε μια πολιτική παρέμβαση με ένα σαφέστατο μήνυμα και πολλαπλούς αποδέκτες. Από εδώ και στο εξής δεν θα γίνεται ανεκτή οποιαδήποτε εχθρική συμπεριφορά απέναντι στον πολιτικοποιημένο κόσμο της περιοχής, τους κατοίκους της, τους κινηματικούς χώρους και τα στέκια. Δεν είμαστε διατεθειμένοι να αφήσουμε την ιστορική περιοχή των Εξαρχείων έρμαιο στις κάθε λογής μαφίες και συμμορίες» επισημαίνεται στην ανακοίνωση.

Αστυνομικές πηγές ανέφεραν ότι τα δύο άτομα που απήχθησαν ανήκουν σε σπείρα Αλβανών εμπόρων ναρκωτικών που επιχείρησε να διευρύνει τις δραστηριότητές της στην περιοχή, πουλώντας προστασία στα μαγαζιά της πλατείας. Κατά τις ίδιες πηγές, στόχος των αντιεξουσιαστών ήταν να εκφοβίσουν και να στείλουν το μήνυμα ότι την επόμενη φορά θα χρησιμοποιήσουν το βαρύ οπλισμό τους.

Newsroom ΑΛΤΕΡ ΕΓΚΟ